<classify> UHAKIKI wa majina na akaunti namba za benki za wakulima wa korosho mkoani Lindi, umeanza kufanywa na vyama vya ushirika kwa kushirikiana na Benki ya Maendeleo ya Wakulima TADB na leo wataanza kulipwa.Wakati uhakiki huo ukiendelea, Waziri wa Viwanda, Biashara na Uwekezaji, Joseph Kakunda ametengua uteuzi wa Mkurugenzi Mtendaji wa Bodi ya Usimamizi wa Stakabadhi za Ghala, Augustino Mbulumi kwa utendaji kazi hafifu na uzembe uliochangia kuzorotesha soko na bei ya korosho.Katika taarifa iliyotumwa jana kwa vyombo vya habari na Kitengo cha Mawasiliano serikalini cha wizara hiyo, Waziri Kakunda alisema Mbulumi atapangiwa kazi nyingine.Awali, akizungumzia uhakiki wa majina na akaunti za wakulima wa korosho, Kaimu Meneja Mkuu wa Chama cha Kikuu cha Ushirika cha Lindi-Mwambao, Hassan Vudu ulipwaji wa fedha za korosho kwa wakulima wa zao hilo, ambalo serikali imeamua kulinunua kwa bei ya Sh 3,300 kwa kilo ghafi moja utaanza mara moja baada ya uhakiki kukamilika.Alisema uhakiki huo unaendelea katika vyama tofauti mkoani hapa, kikiwemo Chama Kikuu cha Ushirika cha Runali kinachohudumia wakulima wa wilaya za Ruangwa, Nachingwea na Liwale kile cha Lindi-Mwambao kinachohudumia wakulima wa wilaya za Kilwa, Lindi na Manispaa.Vudu alisema jumla ya tani milioni 12.4 za korosho ghafi, zimekusanywa kutoka kwenye vyama vya msingi 39 vilivyopo mkoani Lindi, Kilwa na Manipsaa na kwamba uhakiki huo unategemewa kufanywa ndani ya muda mfupi ili wakulima walipwe fedha zao kwa wakati.Kwa upande wake, Mjumbe wa Bodi ya Runali, Christopher Lilai aalisema wakulima hawajaanza kulipwa, ila uhakiki umeshaanza na huenda jana jioni malipo yangeanza kulipwa.Katika hatua nyingine, watu 45 wamekamatwa katika wilaya za Tunduru na Ruangwa, wakinunua korosho kwa mtindo wa kangomba, huku 14 kati yao wakifikishwa katika Mahakama ya Wilaya ya Tunduru kwa tuhuma za kufanya biashara kwa mfumo batili.Kati ya watuhumiwa hao, Mohammed Wadali anakabiliwa na kosa la kukutwa akipima korosho za wakulima kwa kutumia mawe bandia ya kupimia mizani. Watuhumiwa wengine waligawanywa katika mashtaka mawili ambapo kati yao watuhumiwa saba walisomewa mashitaka namba 1892018 na washitakiwa sita walisomewa mashtaka hayo kupitia shauri la jinai namba 190.Akiwasomea mashitaka hayo mbele ya Hakimu Mkazi wa Mahakama ya Wilaya ya Tunduru, Janeth Jaluyemba, Mwendesha Mashitaka Mkaguzi Msidizi wa Polisi, Inspekta Bosco Kilumbe, watuhumiwa hao kwa nyakati tofauti walinaswa wakinunua korosho kwa mtindo wa kangomba.Inspekta Kilumbe aliendelea kufafanua kuwa katika matukio hayo watuhumiwa hao walifanya kosa kinyume na kifungu namba 15, kifungu kidogo namba 4 cha sheria ya manunuzi ya korosho namba 18, ya mwaka 2009.Watuhumiwa wote walikana mashitaka hayo na kesi hiyo itatajwa tena Novemba 22, mwaka huu. Nje ya mahakama, Mkuu wa Wilaya ya Tunduru, Juma Homera alisema hadi sasa zaidi ya viroba 100 vilivyojazwa korosho na pikipiki vyenye zaidi ya thamani ya Sh milioni 40 zimekamatwa kutoka kwa wanunuzi wasio rasmi.Aidha, Homera ameigiza Polisi kuwakamata viongozi wa Bodi ya Chama cha Ushirika Amcos cha Wakulima wa Tarafa ya Mlingoti Mashariki, ili kujibu tuhuma za kununua korosho za wakulima kwa kutumia mawe ya bandia.Katika operesheni iliyoendeshwa na Mkuu wa Mkoa wa Ruvuma, Christina Mndeme aliyepiga kambi wilayani Tunduru, wamekamata zaidi ya tani 11 za korosho ambazo wanunuzi wake hawakufuata sheria.Juzi, Waziri Kakunda aliwavua nyadhifa Mkurugenzi wa Maendeleo ya Viwanda, Isaac Legonda na Mkurugenzi wa Usimamizi wa Maghala, Augustino Mbulumi.  <topic>: KITAIFA 